Matriekseun se dood ‘laat groot leemte’Jacques de Jonge. Foto: Facebook. Jacques de Jonge (17), ŉ kranige sportster en matriekleerling aan die Hoër Tegniese Skool Rustenburg, is Dinsdagoggend in ŉ motorfietsongeluk dood op pad skool toe. Weyland Bothma, stasiebestuurder van Trauma Rescue wie se nooddienste op die botsing gereageer het, het Woensdag aan Maroela Media gesê die voorval het omstreeks 06:30 by die kruising van pres. Mbekiweg en Von Wiellighstraat plaasgevind. “ŉ Skolier op sy motorfiets en ŉ bakkie was in die kruising in ŉ botsing betrokke,” het Bothma gesê. “Die seun is van sy motorfiets afgestamp en het ŉ kopbesering opgedoen. ŉ Motoris het hom te hulp gesnel, maar kon geen pols kry toe sy daarvoor gevoel het nie. Toe paramedici by die toneel opdaag het hulle ook vergeefs vir ŉ pols gevoel en hom dood verklaar. Die bakkie se bestuurder is ongedeerd.” HTS RTB ” Die Leeus”. Foto: Facebook Maj. Pelonomi Makau, provinsiale polisiewoordvoerder van Noordwes, het aan Maroela Media gesê ŉ voorlopige ondersoek dui daarop dat die bakkie die motorfiets getref het toe dit regs by die kruising wou draai terwyl die seun reguit wou ry. “Die verkeerslig was groen en albei voertuie was reeds in die kruising toe die bakkie met sy voorkant die motorfiets getref het,” het Makau gesê. Sy het gesê daar het ná die ongeluk glo ŉ onderonsie tussen die bestuurder van die bakkie en ŉ familielid van die seun uitgebreek. Die polisie ondersoek ŉ saak van strafbare manslag. Die bestuurder van die bakkie het ook ŉ aanrandingsaak teen die familielid aanhangig gemaak. Gert Coetzer, hoof van die Hoër Tegniese Skool Rustenburg, het aan Maroela Media gesê Jacques se afsterwe laat ŉ groot leemte. “Hy was kranige sportster en het uitgeblink in atletiek, rugby en krieket. Hy het vir die skool se eerstespan rugby en krieket gespeel,” het Coetzer gesê. Hy het Jacques beskryf as ŉ aangename en lewenslustige jong man wat by alles betrokke wou wees. Die skool het Dinsdag verskeie beraders beskikbaar gehad om Jacques se spanmaats, vriende en ander skoliere by te staan. Die begrafnisreëlings is nog nie bekend nie. “Ons sou Vrydag ŉ sportdag gehou het,” het Coetzer gesê, “maar het dit voorlopig uitgestel totdat ons weet wanneer hy te ruste gelê gaan word sodat sy skoolmaats die gedenkdiens kan bywoon.”